Brocka, Július, poslanec NR SR (2015-04-21):
Ďakujem pekne za slovo. Dámy a páni, rád by som na úvod vyjadril dvakrát ľútosť, raz ľútosť v súvislosti s vystúpením môjho predrečníka Jozefa Kollára, v tom zmysle, že ja nebudem mať to šťastie, že mi zatlieskajú poslanci zo strany SMER v súvislosti s týmto mojím vystúpením. A hovorím to preto, lebo pán poslanec Kollár vo svojom vystúpení kritizoval to, že poslanec Beblavý tu niečo navrhol na začiatku rozpravy k tomuto bodu, pričom pán poslanec Kollár za to sám hlasoval. A on to teraz ide kritizovať. A okrem toho sa navážal do iných opozičných poslancov, ako keby v ich rukách bolo riešenie kauzy Váhostavu, strany SMER, Fica, Širokého. Hovoril aj zaujímavé veci aj múdro hovoril dokonca, že by sa niektorí aj poučili, keby tu boli zo strany SMER v tejto sále, ale hovoril aj veci také, že v podstate jeho vystúpenie vyznelo tak, že mnohých to mohlo pomýliť, že si mohli myslieť, že naozaj riešenie kauzy Váhostavu, strany SMER, Širokého, Fica je v tejto sále. A dokonca dostal do polohy Národnú radu tak, že my teraz musíme niečo rýchlo schváliť, lebo inak sa nejaká nespravodlivá reštrukturalizácia schváli, že im sa podarí urobiť nejakú spravodlivú reštrukturalizáciu po tomto zákone. Priatelia, to je omyl. A ja sa teraz druhýkrát chcem ospravedlniť, to je tá druhá ľútosť, ktorú som chcel v úvode svojho vystúpenia povedať, sa ospravedlňujem pánovi ministrovi Borecovi. On tu je omylom naozaj, teda omylom v tom zmysle, že teraz Slovensko prežíva kauzu Váhostavu a to nie je o tomto zákone, o novele Obchodného zákonníka. Prosím vás, veď vyriešenie tejto kauzy ako Brno má v rukách Robert Fico všetko, políciu, generálneho prokurátora aj Národnú banku Slovenska, ministerstvo vnútra, koho chcete, všetkých, ktorí túto kauzu majú riešiť. Opýtam sa vás, už ste zažili niekedy, že by ste si zobrali tovar, službu a nezaplatili, alebo že by ste len 15 % z toho zaplatili, čo sa s vami stane? Skúsili ste si to, čo potom nasleduje? No a má nasledovať to isté aj v prípade Juraja Širokého. My sa tu nemáme vlastne o čom baviť. Predseda vlády využil týždeň na to, aby rokoval s dotknutými, hľadal riešenie. Tam v tej zostave bol aj človek, ktorý má na starosti čistenie komínov. Celý víkend to ide v médiách, on ani oka nezažmúril, dokonca nám zabránil hľadať riešenie, lebo ja som si myslel, nie že som si myslel, on totiž chcel ukázať, že my sme lenivci, my sme tí, čo nechceme pracovať, a my ho zdržujeme. My dokonca aj tým, že sme bránili Jána Figeľa ako podpredsedu Národnej rady, sme ich zdržovali od roboty, dokonca tri dni, a pritom oni to sami navrhli. Napadlo z vás predtým niekoho, že treba odvolať Jána Figeľa, aby sme vyriešili kauzu Váhostavu, Širokého? A, nakoniec, myslíte si, že by bola schôdza a že by sme sa zaoberali teraz dokonca v skrátenom konaní novelou Obchodného zákonníka, keby Ján Figeľ s Bélom Bugárom neoznámili pred Veľkou nocou, že ide opozícia zvolať mimoriadnu schôdzu? A oni nás predbehli, akože nás predbehli, že zvolajú tú schôdzu oni, nie my zlá opozícia, že ju zvoláme, že oni majú záujem to riešiť. Takže prišli sme na schôdzu a ani sme nevedeli, o čom budeme rokovať, bol len nadpis, no a potom neskôr prišli aj návrhy a toto je ten návrh, ale podstata toho návrhu je v tom, že kým Široký chcel reštrukturalizáciou podvodnou zarobiť 85 %, chcel zarobiť 85 %, chcel svoje dlhy o toľko zmenšiť, tak vláda, Robert Fico navrhuje, že nezarobí 85 %, ale on zarobí len 60 %, to bol ten návrh 40 % zaplatiť tých subdodávateľov. Potom to zmenili počas rozpravy na 50 %. Čiže Široký by mal zarobiť pri tej reštrukturalizácii len 50 %. Viete si predstaviť takéto výnosy, kde sa takto zarába? Toto je podstata problémov. A toto divadlo, ktoré tu Fico s nami hrá so slovenskou verejnosťou- My pri tom asistujeme tak, že zasadáme teraz akože o tom ich návrhu, aj keď to je v skrátenom konaní. A to vôbec netreba, naozaj tento zákon štát na to, aby zaviedol väčšiu spravodlivosť nepotrebuje. Nejaké návrhy tu predložil kolega Kollár, ale skôr mnohých poplietol a pomýlil, tak ja by som teraz pripomenul z nich len ten posledný, keďže tu sedí minister Borec a aby teda aj on mal väčší osoh z týchto našich vystúpení, ten deviaty bod,... (Reakcia z pléna.), vy ho vidíte, ja ho nevidím, že mali by zvyšovať odbornú prípravu vyšetrovateľov a sudcov. No tak, prosím, ak máte pocit, že je to tak sofistikované, ako kradnú, že treba naozaj tých vyšetrovateľov vyškoliť, tak robte na tom. A to je potom strata času pre vás tu sedieť. Ale mali ste sem poslať Roberta Fica. Veď on komunikuje o tejto kauze s opozíciou pred verejnosťou. A videli ste ho tu? Kde sa teraz schováva? Však nech príde. Bojí sa, je to zbabelec. Široký nie je žiaden úbožiak. Široký nie je žiaden chudák, ktorému by mala vláda pomáhať. Keď som ja minulý týždeň spomenul, čo ma naozaj rozčúlilo v spravodlivom hneve, lebo otvoríte noviny a čítate, že on si kupuje rozprávkové nehnuteľnosti na Bahamách, tak sme sa vrátili z parlamentu a ja vidím jeden bulvárny titulok, aby som mu nerobil reklamu, zasa sa musím ospravedlniť, tú poslednú nehnuteľnosť nie za 13 mil. eur, ale že za 16,6 mil. eur. To znamená, nie 400 miliónov slovenských korún, ale 500 miliónov slovenských korún je tá nehnuteľnosť Širokého na Bahamách. A tento človek nemá na zaplatenie ľudí, ktorí stavajú diaľnice na Slovensku? Takže, pán minister, nestrácajte čas sedením tu v Národnej rade, vy viete, ktorí vaši kolegovia to majú v náplni, no treba do toho napochodovať, tak ako chodia exekútori v prípade, že vy ako osoba a ktorýkoľvek z vás nezaplatíte v obchode alebo by ste chceli len 15 % zaplatiť, čo s vami urobia štátne orgány Slovenskej republiky, čo to tu, akú novú prax zavádzate. Tak my sme si zrušili imunitu ani poslanci nie sú nad zákonom a vaši oligarchovia (Široký) sú nad zákonom? On sa nemusí báť o svoj majetok v Záhorskej Bystrici, o svoj hotel alebo o svoje iné nehnuteľnosti, o svoje účty? (Reakcie z pléna.) Pán premiér, musím vám to povedať tu, lebo ste nie v sále, ale možno tam niekde vzadu schovaný, vy sa radi inšpirujete Putinom. Viete, čo urobil Putin, aj keď to sa mi nepáčilo, lebo ja mám iné predstavy aj o kultúre? Putinovi keď oligarcha Chodorkovskij prerástol cez hlavu, tak viete, čo s ním urobil. Toto sú metódy na takých, ako je Široký a ďalší poza váš chrbát, dámy a páni, toto je riešenie. Ja si myslím, že to musíte urobiť. Vtedy tomu Slovensko aj uverí, že máte aj sociálne cítenie s tými balíčkami, čo predvádzate pred voľbami, ale vy musíte sa od takýchto odstrihnúť. Keďže už nepotrebujete peniaze na volebnú kampaň, ako pán premiér povedal, toto musíte urobiť. Sú ľudia, čo hovoria, že do basy patria takíto zlodeji a podvodníci, a nie tí, ktorí ukradnú od hladu horalku alebo tatranku v obchode niekde pod Tatrami. Proste tento prístup by ste mali zmeniť. Nepotrebujete na to žiaden zákon. Nebudeme vás pri tom zdržovať od práce. A dokonca keď sa budete správať k týmto oligarchom tak ako k iným mafiánom, že po odsúdení ich majetok prepadne v prospech štátu, tak ja ešte zorganizujem v klube KDH pre vás potlesk. Ďakujem za vašu pozornosť.